CELEX: 52021PC0817
Language: ga
Date: 2021-12-16
Title: Togra le haghaidh TREOIR ÓN gCOMHAIRLE lena leasaítear Treoir 2008/118/CE agus Treoir (AE) 2020/262 (athmhúnlú) a mhéid a bhaineann le siopaí saor ó cháin atá suite i gcríochfort na Fraince de Thollán Mhuir nIocht

AN COIMISIÚN EORPACH
            An Bhruiséil,16.12.2021
            COM(2021) 817 final
            2021/0418(CNS)
            
            Togra le haghaidh
            TREOIR ÓN gCOMHAIRLE
            lena leasaítear Treoir 2008/118/CE agus Treoir (AE) 2020/262 (athmhúnlú) a mhéid a bhaineann le siopaí saor ó cháin atá suite i gcríochfort na Fraince de Thollán Mhuir nIocht
            
               
         
         
            
               MEABHRÁN MÍNIÚCHÁIN
            
            
               1.COMHTHÉACS AN TOGRA
            
            
               •Forais agus cuspóirí an togra
            
            
               Tar éis don Ríocht Aontaithe tarraingt siar as an Aontas Eorpach, leis an togra seo tugtar isteach an athuair, sa Treoir maidir le Mál
                  1
               , iarfhoráil de Threoir 92/12/CEE lena n‑aithnítear stádas sonrach Nasc Seasta Mhuir nIocht agus an chosúlacht idir a staid siúd agus calafort. 
            
            
               Tabharfar ar ais leis an togra seo foráil a bhí ann roimhe seo lena n‑údaraítear siopaí saor ó cháin a athoscailt i gcríochfort na Fraince de Nasc Seasta Mhuir nIocht, mar is amhlaidh go háirithe sna calafoirt Fhrancacha Calais agus Dunkerque agus i gcríochfort na Breataine de Nasc Seasta Mhuir nIocht (Folkestone).
            
            
               Is nasc iarnróid ina bhfuil déthollán tollta é Nasc Seasta Mhuir nIocht, a bhfuil tollán seirbhíse gaolmhar aige, faoi Mhuir nIocht idir Folkestone (Kent, an Ríocht Aontaithe) agus Coquelles (Pas‑de-Calais, an Fhrainc), agus limistéir chríochfoirt chun teacht isteach sna tolláin agus dul amach as na tolláin a rialú. Tá tréithe naisc mhuirí aige agus tá rialuithe teorann ag an dá chríochfort rochtana chuig Nasc Seasta Mhuir nIocht.
            
            
               Aithníodh le Treoir 92/12/CEE
                  2
                stádas sonrach Nasc Seasta Mhuir nIocht agus cuireadh a chás i gcomparáid le cás calafoirt a mhéid a bhaineann leis an gcóras siopaí saor ó cháin. Ba é an chúis a bhí leis sin go rabhthas ag iarraidh an nasc nua seo idir an Fhrainc agus an Ríocht Aontaithe a chur san áireamh i gcomparáid leis na báid farantóireachta a sholáthraíonn an nasc mara agus ar an dóigh sin cothrom iomaíochta a thabhairt i gcrích idir Nasc Seasta Mhuir nIocht agus na naisc mhuirí.
            
            
               Níor tugadh an fhoráil seo ar aghaidh nuair a cuireadh deireadh le díolachán saor ó cháin idir na Ballstáit in 1999, áfach, mar ní raibh na siopaí saor ó cháin i gceist ag soláthar do phaisinéirí a bhí ag taisteal lasmuigh de chríoch fhioscach an Aontais.
            
            
               Dá bhrí sin, i gcomhréir leis na rialacha atá i bhfeidhm faoi láthair faoin Treoir maidir le Mál, ní cheadaítear siopaí saor ó cháin ach amháin in aerfoirt agus i gcalafoirt Aontais i gcomhair díolachán le paisinéirí a bhfuil ceann scríbe acu atá lasmuigh de chríoch fhioscach an Aontais. Tá údar leis sin d’fhonn imghabháil cánach agus mí‑úsáid cánach a sheachaint
                  3
               . 
            
            
               An 31 Nollaig 2020, tar éis don Ríocht Aontaithe tarraingt siar as an Aontas Eorpach, rinneadh nasc trasteorann de Nasc Seasta Mhuir nIocht idir an tAontas agus tríú tír. Mar a cheadaítear de réir na Treorach maidir le Mál, thug cuideachtaí farantóireachta isteach an athuair díolachán saor ó cháin earraí a sholáthraítear ar bord a long le linn an turais farraige go dtí an Ríocht Aontaithe. Osclaíodh siopaí saor ó cháin i calafoirt Calais agus Dunkerque freisin. Thairis sin, tá cead tugtha ag an Ríocht Aontaithe cheana féin le haghaidh ionad díola ag a críochfort de Nasc Seasta Mhuir nIocht in Folkestone. Ní féidir le críochfort na Fraince de Nasc Seasta Mhuir nIocht siopaí saor ó cháin a oscailt faoi na rialacha atá i bhfeidhm faoi láthair, áfach.
            
            
               Beartaítear leis an togra saoráidí saor ó cháin a sholáthar do thaistealaithe atá ag baint úsáid as Nasc Seasta Mhuir nIocht ón bhFrainc go dtí an Ríocht Aontaithe, ar saoráidí iad atá inchomparáide leis na saoráidí atá ar fáil do dhaoine atá ag taisteal ar muir ó Bhallstát go dtí tríú tír. 
            
            
               Is ionann cás phaisinéirí Nasc Seasta Mhuir nIocht agus cás paisinéirí ar muir atá ag imeacht as críoch fhioscach an Aontais. Tar éis do phaisinéirí Nasc Seasta Mhuir nIocht seiceáil isteach dá dturas agus dul isteach sa chríochfort áit a bhfuil na siopaí saor ó cháin, bheidís i staid chomhchosúil leis na paisinéirí sin atá i gcalafort sa mhéid is go gcoinneoidh na paisinéirí sin orthu lena dturas go tríú tír. 
            
            
               Níl críochfort Nasc Seasta Mhuir nIocht inchomparáide le críochfort iarnróid toisc nach stopann traein ar bith ag críochfort Nasc Seasta Mhuir nIocht agus nach stopann ann ach tointeálaithe, nach bhfuil inrochtana do choisithe ach d’fheithiclí amháin. Ní féidir le paisinéirí a bhaineann úsáid as Nasc Seasta Mhuir nIocht tuirlingt go dtí go mbaineann siad an ceann scríbe amach. Dá bhrí sin, bheadh teorainn le riosca neamhchomhlíontachta na dtaistealaithe i dtaca le liúntais maidir le hallmhairiú saor ó dhleacht mháil agus saor ó cháin, agus dá réir sin, bheadh teorainn le hualach rialaithe na n‑údarás custaim, agus bheadh an riosca neamhchomhlíontachta comhchosúil leis an riosca i gcás daoine atá ag taisteal ar bhád nó aerárthach.
            
            
               •Comhsheasmhacht le forálacha beartais atá sa réimse beartais cheana
            
            
               De réir na rialacha atá i bhfeidhm faoi láthair, cinntear go soiléir na cásanna ina gceadaítear díolachán saor ó cháin le taistealaithe atá ag imeacht as críoch an Aontais, d’fhonn imghabháil cánach agus mí‑úsáid cánach a sheachaint. Tá tréithe calafoirt ag críochfort Nasc Seasta Mhuir nIocht, agus tá nasc díreach idir é agus calafort Calais. Leis an dá bhonneagar, is féidir turas farraige a dhéanamh faoi na dálaí céanna.
            
            
               
                  Tá ceann scríbe an taistealaí socraithe ar thríú tír agus is fusa cainníocht na n‑earraí saor ó cháin atá ceannaithe ag an taistealaí a sheiceáil. Dá bhrí sin, tá teorainn leis an riosca calaoise, go háirithe an riosca go gceannódh paisinéirí earraí saor ó cháin gan imeacht as an Aontas.
               
            
            
               •Comhsheasmhacht le beartais eile de chuid an Aontais
            
            
               
                  Is beart é lena n‑urramaítear feidhmiú cuí an Mhargaidh Aonair agus an gá atá ann le hiomaíocht chóir a áirithiú. Laghdóidh sé an ionramháil dhifreálach idir Nasc Seasta Mhuir nIocht agus calafoirt Calais agus Dunkerque agus idir a chríochfort Francach (Coquelles) agus a chríochfort Briotanach (Folkestone), a bhféadfaí iad a mheas a bheith i staid dhlíthiúil agus fhíorasach chomhchosúil chun críocha na Treorach maidir le Mál. Thairis sin, tá iompar paisinéirí trí Nasc Seasta Mhuir nIocht san iomaíocht ar an margadh ábhartha céanna le hiompar muirí. Baineann athbhunú an stádais speisialta le Nasc Seasta Mhuir nIocht i gcríochfort na Fraince (Coquelles) amháin, agus ní bhaineann sé le críochfoirt iarnróid. I bhfianaise sin, ní bheidh saobhadh míchuí ar an iomaíocht ná bac míchuí ar fheidhmiú an Mhargaidh Aonair mar thoradh ar an mbeart. 
               
            
            
               2.BUNÚS DLÍ, COIMHDEACHT AGUS COMHRÉIREACHT
            
         
         
            
               •Bunús dlí
            
            
               Leasófar leis an Treoir atá beartaithe an Treoir maidir le Mál bunaithe ar Airteagal 113 den Chonradh ar Fheidhmiú an Aontais Eorpaigh. Foráiltear leis an bhforáil sin maidir leis an gComhairle, ag gníomhú di d’aon toil i gcomhréir le nós imeachta reachtach speisialta agus tar éis di dul i gcomhairle le Parlaimint na hEorpa agus le Coiste Eacnamaíoch agus Sóisialta na hEorpa, forálacha a ghlacadh chun rialacha na mBallstát a chomhchuibhiú i réimse na cánach indírí. 
            
            
               •Coimhdeacht (i gcás inniúlacht neamheisiach) 
            
            
               
                  Níl an réimse cánach indírí a chumhdaítear le hAirteagal 113 CFAE ann féin faoi inniúlacht eisiach an Aontais Eorpaigh de réir bhrí Airteagal 3 CFAE.
               
            
            
               De bhun Airteagal 14 de Threoir 2008/118/CE, áfach, ní cheadaítear siopaí saor ó cháin ach amháin in aerfoirt agus i gcalafoirt Aontais i gcomhair díolachán le paisinéirí a bhfuil cinn scríbe acu atá lasmuigh de chríoch fhioscach an Aontais.
            
            
               
                  Mar thoradh air sin, ní féidir ach le leasú ar Threoir 2008/118/CE údarú a thabhairt chun siopaí saor ó cháin a oscailt i gcríochfort na Fraince (Coquelles) de Nasc Seasta Mhuir nIocht. 
               
            
            
               •Comhréireacht
            
            
               Tá an togra comhsheasmhach le prionsabal na comhréireachta, mar ní théann sé thar a bhfuil riachtanach chun cuspóirí na gConarthaí a bhaineann le feidhmiú réidh an Mhargaidh Aonair a bhaint amach. 
            
            
               •An rogha ionstraime
            
            
               Beartaítear Treoir d’fhonn leasú a dhéanamh ar an Treoir maidir le Mál.
            
            
               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR
            
            
               Is éard atá sa togra seo leasú teicniúil ar rialacha siopaí saor ó cháin agus mar sin ní beartas nua atá ann ná athrú substaintiúil ar bheartas atá ann cheana. 
            
            
               Is iarmhairt dhíreach é ar tharraingt siar na Ríochta Aontaithe as an Aontas Eorpach agus ar Nasc Seasta Mhuir nIocht a bheith ina nasc trasteorann anois idir tríú tír agus an tAontas.
            
            
               Tugtar ar ais leis an togra seo foráil a bhí ann roimhe seo
                  4
                lenar ceadaíodh feidhmiú siopaí saor ó cháin i gcríochfoirt Nasc Seasta Mhuir nIocht. Míníodh sprioc na forála seo i dtuarascáil 1996 ón gCoimisiún maidir leis na córais rialaithe díoltóirí a chuireann na Ballstáit i bhfeidhm: “Chun cóir chomhionann a áirithiú leis na báid farantóireachta, d’údaraigh an Chomhairle soláthairtí earraí díolmhaithe freisin i gceachtar de dhá chríochfort Thollán Mhuir nIocht”.
            
            
               Ar an iomlán, níl aon tionchar mór eacnamaíoch ann ar an Margadh Aonair mar beidh sé teoranta do chríochfort na Fraince de Nasc Seasta Mhuir nIocht agus mar sin ní bhainfidh sé ach le hionad díola amháin. Ní bheidh ach riosca an‑teoranta sceite cánach ann.
            
            
               Go deimhin, níl críochfort Nasc Seasta Mhuir nIocht inchomparáide le críochfort iarnróid toisc nach bhfuil sé inrochtana do choisithe ach d’fheithiclí amháin. Ní féidir le daoine atá ag taisteal trí Nasc Seasta Mhuir nIocht gluaiseacht chomh minic céanna ná leis an tsaoirse chéanna le daoine atá ag taisteal thar tír. Tá teorainn leis an riosca calaoise.
            
            
               Thairis sin, is cás eisceachtúil é cás Nasc Seasta Mhuir nIocht san Eoraip sa mhéid is gur tollán faoin bhfarraige é idir tír den Aontas Eorpach agus tríú tír.
            
            
               Ar na cúiseanna sin, níor measadh go raibh gá le measúnú tionchair ná le comhairliúchán poiblí.
            
            
               4.IMPLEACHTAÍ BUISÉADACHA
            
            
               Ní acmhainn dhílis í dleacht mháil. Dá bhrí sin, níl aon impleachtaí ag an togra ar bhuiséad an Aontais.
            
         
         
            
               5.EILIMINTÍ EILE
            
            
               •Pleananna cur chun feidhme, agus socruithe faireacháin, meastóireachta agus tuairiscithe
            
            
               
                  Níl aon ghá le plean cur chun feidhme. Leis an togra seo, tugtar isteach an athuair sa Treoir maidir le Mál, iarfhoráil de Threoir 92/12/CEE lena n‑aithnítear stádas sonrach Nasc Seasta Mhuir nIocht agus lena gcuirtear a chás i gcomparáid le cás calafoirt nó aerfoirt. Ní bheidh aon tionchar mór eacnamaíoch ag an mbeart ar an Margadh Aonair mar beidh sé teoranta do chríochfort na Fraince de Nasc Seasta Mhuir nIocht.
               
            
            
               2021/0418 (CNS)
            
            
               Togra le haghaidh
            
            
               TREOIR ÓN gCOMHAIRLE
            
            
               lena leasaítear Treoir 2008/118/CE agus Treoir (AE) 2020/262 (athmhúnlú) a mhéid a bhaineann le siopaí saor ó cháin atá suite i gcríochfort na Fraince de Thollán Mhuir nIocht
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 113 de,
            
            
               Ag féachaint don togra ón gCoimisiún Eorpach,
            
            
               Tar éis di an dréachtghníomh reachtach a chur chuig na parlaimintí náisiúnta,
            
            
               Ag féachaint don tuairim ó Pharlaimint na hEorpa
                  5
               ,
            
            
               Ag féachaint don tuairim ó Choiste Eacnamaíoch agus Sóisialta na hEorpa
                  6
               , 
            
            
               Ag gníomhú di i gcomhréir le nós imeachta reachtach speisialta,
            
            
               De bharr an mhéid seo a leanas:
            
            
               (1)Le hAirteagal 14(1) de Threoir 2008/118/CE
                  7
                ón gComhairle, údaraítear na Ballstáit chun earraí máil a dhíolmhú ó dhleacht mháil a íoc, ar earraí iad a sholáthraítear i siopaí saor ó cháin atá suite in aerfoirt Aontais agus i gcalafoirt Aontais i gcomhair díolachán le taistealaithe chuig tríú críoch.
            
            
               (2)Is nasc iarnróid ina bhfuil déthollán tollta é Nasc Seasta Mhuir nIocht, faoi Mhuir nIocht idir Folkestone (Kent, an Ríocht Aontaithe) agus Coquelles (Pas‑de-Calais, an Fhrainc). Tá tollán seirbhíse gaolmhar aige agus limistéir chríochfoirt ag an dá thaobh chun teacht isteach sna tolláin agus dul amach as na tolláin a rialú. Tá tréithe naisc mhuirí aige agus tá rialuithe teorann ag an dá chríochfort rochtana. Leis an dá bhonneagar, is féidir turas farraige a dhéanamh faoi na dálaí céanna. 
            
            
               (3)Ba cheart, dá bhrí sin, críochfort Nasc Seasta Mhuir nIocht a mheas a bheith coibhéiseach le calafort de réir bhrí Airteagal 14 de Threoir 2008/118/CE ón gComhairle. 
            
            
               (4)De bharr tharraingt siar na Ríochta Aontaithe as an Aontas, rud a raibh oscailt siopaí saor ó cháin mar thoradh air, go háirithe i gcalafoirt Calais agus Dunkerque agus i gcríochfort na Breataine de Nasc Seasta Mhuir nIocht in Folkestone, is iomchuí oscailt siopaí saor ó cháin a údarú i gcríochfort na Fraince de Nasc Seasta Mhuir nIocht in Coquelles.
            
            
               (5)Ós rud é nach féidir le paisinéirí a bhaineann úsáid as Nasc Seasta Mhuir nIocht tuirlingt go dtí go mbaineann siad an ceann scríbe amach, bheadh teorainn le riosca neamhchomhlíontachta na dtaistealaithe i dtaca le liúntais maidir le hallmhairiú saor ó dhleacht mháil agus saor ó cháin, agus dá réir sin, bheadh teorainn le hualach rialaithe na n‑údarás custaim. Chun aon imghabháil, seachaint nó mí‑úsáid a chosc, áfach, déanfaidh an Fhrainc na bearta rialaithe is gá chun a áirithiú go gcuirfear an díolúine ó cháin i bhfeidhm go cuí i siopaí saor ó cháin chríochfort na Fraince in Coquelles.
            
         
         
            
               (6)Ós rud é go n‑aisghairtear agus go n‑ionadaítear Treoir 2008/118/CE le Treoir (AE) 2020/262 ón gComhairle
                  8
                le héifeacht ón 13 Feabhra 2023, ba cheart an fhoráil chomhfhreagrach i dTreoir (AE) 2020/262 a leasú freisin.
            
            
               (7)Ba cheart, dá bhrí sin, Treoracha 2008/118/CE agus (AE) 2020/262 a leasú dá réir,
            
            
               TAR ÉIS AN TREOIR SEO A GHLACADH:
            
            
               Airteagal 1
            
            
               Leasú ar Threoir 2008/118/CE
            
            
               Leasaítear Airteagal 14 de Threoir 2008/118/CE mar a leanas:
            
            
               (1)cuirtear an mhír 1a seo a leanas isteach:
            
            
               ‘1a. Beidh feidhm ag an díolúine dá bhforáiltear i mír 1 freisin maidir le táirgí a sholáthraíonn siopaí saor ó cháin atá suite i gcríochfort na Fraince de Thollán Mhuir nIocht in Coquelles do phaisinéirí a bhfuil doiciméid iompair acu atá bailí i gcomhair turas go dtí an Ríocht Aontaithe trí Nasc Seasta Mhuir nIocht.’;
            
            
               (2)cuirtear an méid seo a leanas in ionad mhír 3:
            
            
               ‘3. Glacfaidh na Ballstáit na bearta is gá chun a áirithiú go gcuirfear i bhfeidhm na díolúintí a ndéantar foráil maidir leo i míreanna 1, 1a agus 2 ar bhealach lena ndéanfar aon imghabháil, seachaint nó mí‑úsáid fhéideartha a chosc.’.
            
            
               Airteagal 2
            
            
               Leasú ar Threoir (AE) 2020/262
            
            
               Leasaítear Airteagal 13 de Threoir (AE) 2020/262 mar a leanas:
            
            
               (1)cuirtear an mhír 1a seo a leanas isteach:
            
            
               ‘1a. Beidh feidhm ag an díolúine dá bhforáiltear i mír 1 freisin maidir le táirgí a sholáthraíonn siopaí saor ó cháin atá suite i gcríochfort na Fraince de Thollán Mhuir nIocht in Coquelles do phaisinéirí a bhfuil doiciméid iompair acu atá bailí i gcomhair turas go dtí an Ríocht Aontaithe trí Nasc Seasta Mhuir nIocht.’;
            
            
               (2)cuirtear an méid seo a leanas in ionad mhír 3:
            
            
               ‘3. Glacfaidh na Ballstáit na bearta is gá chun a áirithiú go gcuirfear i bhfeidhm na díolúintí a ndéantar foráil maidir leo i míreanna 1, 1a agus 2 ar bhealach lena ndéanfar aon imghabháil, seachaint nó mí‑úsáid fhéideartha a chosc.’.
            
            
               Airteagal 3
            
            
               I gcás ina gcinneann Ballstát an díolúine dá dtagraítear in Airteagal 14(1) de Threoir 2008/118/CE i gcomhréir le hAirteagal 1 den Treoir seo nó an díolúine dá dtagraítear in Airteagal 13(1) de Threoir (AE) 2020/262 i gcomhréir le hAirteagal 2 den Treoir seo a chur i bhfeidhm, agus i gcás ina nglacann Ballstát na dlíthe, na rialacháin agus na forálacha riaracháin is gá chun éifeacht a thabhairt don Treoir seo, cuirfidh sé téacs na bhforálacha sin in iúl don Choimisiún láithreach. 
            
            
               Nuair a ghlacfaidh an Ballstát na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is é an Ballstát a chinnfidh an bealach le tagairt den sórt sin a dhéanamh.
            
         
         
            
               Airteagal 4
            
            
               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.
            
            
               Airteagal 5
            
            
               Is chuig na Ballstáit a dhírítear an Treoir seo.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Treoir 2008/118/CE ón gComhairle an 16 Nollaig 2008 maidir leis na socruithe ginearálta maidir le dleacht mháil agus lena n-aisghairtear Treoir 92/12/CEE (IO L 9, 14.1.2009, lch. 12) arna haisghairm agus arna hionadú le Treoir (AE) 2020/262 a thiocfaidh i bhfeidhm an 13 Feabhra 2023.
               
               
                  
                     (2)
                  
                        Treoir 92/12/CEE ón gComhairle an 25 Feabhra 1992 maidir leis na socruithe ginearálta i gcomhair táirgí atá faoi réir dleacht mháil agus maidir le táirgí den sórt sin a shealbhú agus a bhogadh agus faireachán a dhéanamh orthu (IO L 76, 23.3.1992, lch. 1).
               
               
                  
                     (3)
                  
                        Aithris 14 de Threoir 2008/118/CE ón gComhairle.
               
               
                  
                     (4)
                  
                        Airteagal 28 de Threoir 92/12/CEE ón gComhairle.
               
               
                  
                     (5)
                  
                        IO C , , lch. 
               
               
                  
                     (6)
                  
                        IO C , , lch. .
               
               
                  
                     (7)
                  
                        Treoir 2008/118/CE ón gComhairle an 16 Nollaig 2008 maidir leis na socruithe ginearálta maidir le dleacht mháil agus lena n‑aisghairtear Treoir 92/12/CEE (IO L 9, 14.1.2009, lch. 12).
               
               
                  
                     (8)
                  
                        Treoir (AE) 2020/262 ón gComhairle an 19 Nollaig 2019 lena leagtar síos na socruithe ginearálta maidir le dleacht mháil (IO L 58, 27.2.2020, lch. 4).